open-index/open-wikipedia-markdown huggingface dataset:
Monument al Ceser Becaria

El **Monument al Ceser Becaria** a l'è un monument del Pompee Marches mitud in del scalon del Righin in la cort d'onor del Palazz de Brera a Milan del 1837. Voluda de 'na sotascrizzion insema al monument per l'Isep Parin fad del Gaitan Matee Mont.

A l'è el prim monument per el filosof lombard in la cità, cont el segond che l'è stad mitud in piazza Ceser Becaria.

## Riferiment
*Statua di Cesare Beccaria

## Alter proget
Pordenon (pitor)

El **Pordenon** (nassud *Giovanni Antonio de' Sacchis*; Pordenon, 1483 o 1484 - Ferrara, 13 de sginer 1539) a l'è stad un pitor forlan, el che stil, ispirad a quell roman del Rafaell e del Michelangiol, l'ha fad considerà el pitor forlan pussee important de tut el Renassiment.

El saria stad formad del Giorgion o del Pellegrin de San Daniell e per la scoltura el s'è ispirad anca a l'Andrea Mantegna: in tra i so alev gh'è stad el Pomponi Amaltee, che l'ha maridad la so fioeula. L'ha perdud el confront pitoregh a Venezzia contra el Tizzian e l'è mort a Ferrara, indova che l'era dree a mostrà di dissegn a l'Ercol II d'Est. L'è mitud sota in la Gesa de San Paol in la cità.

## Riferiment
*Sapere.it

## Alter proget
Dom de Ivreja

El **Dom de Ivreja** a l'è 'na gesa del IX secol de Ivreja, in su 'n altura indova che gh'è el Castell e 'l Palazzi del Vescovad: l'è la catedral de la diocesi de Ivreja. In del temp gh'è stad vari lavorà che l'hann adatad in d'un mugg de stil.

## Riferiment
*BeWeB

## Alter proget
Palazzi del Podestà (Parma)

El **Palazzi del Podestà** a l'è un palazzi de Parma in stil tardoromanegh sit in piazza Garibaldi, propi arent al Palazzi del Comun. Fad su in tra el 1221 e 'l 1240, a l'era conligad de un passagg al Palazzi del Torell, la veggia sed del comun.

## Riferiment
*Piazza Duomo Parma

## Alter proget
Palazz Rò (Lod Vegg)

El **Palazz Rò** a l'è un palazz baroch de Lod Vegg, fad su al principi del XVIII secol e arent a la veggia catedral.

## Bibliografia
*     Santino Langé, Ville della provincia di Milano. Lombardia 4, Milano, SISAR, 1972, p. 385, ISBN non esistente, SBN IT\ICCU\MIL\0194097.

## Alter proget

## Vos corelade
*Palazz Rò (Borghet)
Vall Badia

La **Vall Badia** (*Val Badia* in ladin e italian, *Gadertal* in todesch) a l'è una vall del Sudtirol che ghe viven soratut i ladin: la traversa la vall de Puster e la scomincia a San Lorenz per fornì al giov Camplongh, e la se desvilupa in sul rial Gran Ega.

La via de comunicazzion pussee important a l'è la strada statal 244 de Vall Badia.

## Bibliografia
*(DE) Gunter Langes, Ladinien - Kernland der Dolomiten: ein Streifzug durch Gröden, Gadertal, Buchenstein, Fassa und Ampezzo (Südtiroler Landeskunde in Einzelbänden, 6), Bolzano, Athesia, 1985. ISBN 88-7014-117-9

## Alter proget
San Trovaso

**San Trovaso** a l'è una frazzion del comun veneto de Preganziol. I so sant patron inn el Gervas e 'l Protas: a bon cunt, *Trovaso* a l'è una contrazzion del so nom che se doperava in Veneto.

A l'è tacada a la frazzion de Frescada, spartida in tra el so comun, Casier e, per un tochell, Trevis. Lilinscì se troeuva la Villa Franchetti e anca una stazzion del treno.

## Riferiment
*Italia in Dettaglio
Pennin ligurin

El **Pennin ligurin** a l'è el trat al principi di Pennin, che 'l ciapa el nom de la Liguria, anca se a bon cunt el pertoca anca alter quater region: el Piemont in provincia de Lissandria, la Lombardia, con la provincia de Pavia, l'Emilia-Romagna, cont i province de Parma e Piasenza, e la Toscana, con la provincia de Massa-Carrara.

El so mont pussee volt a l'è la Magiorasca, de 1'804 meter in sul nivell del mar. La trata che ghe partegn a la Lombardia gh'è stada dada di Savòja in del Regn d'Italia e storegament ghe partegniva no, tant che per Pennin lombard se intend quell che incoeu el spartiss l'Emilia de la Toscana.

## Bibliografia
* Marco Salvo e Daniele Canossini, Gruppo del Monte Figne, in Appennino ligure e tosco-emiliano, Guida dei Monti d'Italia, CAI-TCI, 2003, ISBN 9788836527755.

## Alter proget

## Vos corelade
*Pennin piasentin
Arcidiocesi de Modena-Nonantola

L**'arcidiocesi de Modena-Nonantola** (*Archidioecesis Mutinensis-Nonantulana* in latin) a l'è una sed metropolitana de la Gesa catolega che ghe partegn a la region eclesiastega Emilia-Romagna. L'arcivescov a l'è l'Erio Castellucci, che l'è anca vescov de Carp: i do diocesi inn donca unide *[[in persona episcopi]]*.

El so territori l'è fad su de part de la provincia de Modena e la sed vescovil a l'è a Modena, indova che gh'è el Dom che l'è catedral, poeu a Nonantola a gh'è la Badia, che l'è concatedral e in del vesser badia ghe dà a l'arcivescov el titol de arcivescov-aba

## Ligam de foeura
*Sit ofizzial

## Alter proget

## Vos corelade
*Musee Diocesan e d'art sacra benedetina (Nonantola)
Corresg (fameja)

I **Corresg** inn stad una familia nobil de la cità omonema, che hann governad del XI secol al 1631, quand che l'hann perduda sota el Sir de Corresg, e anca de alter feud in la Lombardia storega, el pussee important Parma, oltra a vari roeul politegh, per esempi 'me Podestà e capitani del Popol de varie cità (anca in Toscana) e anca vicari imperiai per Resg.

El fondator de la fameja a l'è stad el Frogeri e, desgià che el so stema, in manera casual, a l'era vegnud istess de quell di Asborgh, se faseven ciamà "Corresg d'Austria".

## Riferiment
*[Treccani](https://www.treccani.it/enciclopedia/da-correggio_(Dizionario-di-Storia)/)

## Alter proget
Joseph Maria Bonnemain

El **Joseph Maria Bonnemain** (Barcelona, 26 de luj 1948) a l'è un vescov catolegh svizzer, del 15 de fevrer 2021 vescov de Coira.

Nassud in Catalogna de mam spagnoeula e pader de Les Pommerats, el studia in Spagna e 'l va in Svizzera per l'università, e 'l deventa dotor in medesina. Tornad in Spagna, el se sgionta a l'Opus Dei e 'l studia filosofia e teologia a Roma. Ordenad del 1978 del Franz König, del 2009 l'è fad capellan de Soa Santità.

Member del capitol di canonegh de la catedral de Coira del 2003, del 2021 a l'è nomnad vescov del Papa Franzesch, dopo che el capitol l'haveva renonziad a votà lu el noeuv vescov dopo havé bociad i candidad insubid de la Santa Sed.

## Riferiment
*Catholic Hierarchy

## Alter proget
Peder II Orseol

El **Peder II Orseol** (Venezzia, 961 - Venezzia, 1009) a l'è stad el Dus quell de 26 del Ducad de Venezzia, del 991 a la mort.

Fioeul del Peder I Orseol, che l'era stad dus per du agn prima de retiràss in monasteri, el gh'ha havud vari fioeui, un quajvun ativ anca in la gestion de la cità: l'è regordad per havé liberad Bari di saracen.

## Riferiment
*Treccani

## Alter proget
Rinald Cors

El **Rinald Cors** (Verona, 15 de fevrer 1525 - Strongoli, 1582) a l'è stad un leterad, magistrad e vescov catolegh italegh.

Originari de una familia de Corresg, l'è nassud a Verona perchè el pader, condoter, a l'era al servizzi del scior local. El torna a Corresg de piscinin, quand che 'l pader el moeur, e dopo la laurea in giurisprudenza a Bologna el va dent ai cavaler de Loret. El se sgionta anca a l'academia artistega de la Veronica Gambara. Giudes in la soa cità, el deventa assistent de l'Ironem de Corresg e 'l finiss la soa carrera in Calabria, 'me vescov de Strongoli.

Incoeu a Corresg gh'hann dedicaa el Licee Statal Rinald Cors.

## Riferiment
*Treccani
Nosecc

I **nosecc**, ciamad anca *capon*, inn un mangià tipegh di bande de Berghem e Bressa. Inn di verze che inn impienide de carna tria, pantrid, codeghin e oeuv.

Despess inn servid con la polenta.

## Riferiment
*Valle Camonica Cultura

## Vos corelade
*Caponèt
Catedral de Coira

La **catedral de Coira**, dedicada a l'Assonta, a l'è la gesa catolega pussee importanta de Coira e catedral de la diocesi omonema.

A bon cunt, de gese a Coira ghe n'è stade trè: la prima, del secol V, la segonda, fada del Tell poch prima de la soa mort del 773, e la terza, quella de incoeu, che l'è stada fada su in stil gotegh-romanegh in tra el 1154 e 'l 1270. El so arch a l'è el pussee grand de l'età de mez in tut el Grison.

Gh'è tacada la cort del Vescov e l'è dent de l'inventari svizzer di ben colturai d'importanza nazzionala e regionala.

## Riferiment
*Cità de Coira

## Alter proget
Consili di XII

El **Consili di XII** a l'è un orghen istituzzional de la Republega de San Marin con di fonzion ministrative: de origin comunala, i so compit inn limitad intorna al 1600 e infin mitud in ciar cont i lesg di agn '20 del '900, e 'l se ocupa de giustizzia ministrativa e, fina al 2003, l'era anca la Cort de Apell de terz grad.

I so member inn votad del Consili Grand e General e 'l guiden i Capitani Regent, che poden votàgh domà se inn member elesgiud.

## Ligam de foeura
*Sit ofizzial
Diocesi de Triest

La **diocesi de Triest** a l'è una diocesi catolega sufraganea de l'arcidiocesi de Gorizzia e part de la region eclesiastega Trivenet. El so vescov a l'è l'Enrico Trevisi.

La gh'ha dent i comun de Triest,  Muggia, San Dorligo della Valle e Monrupino. I alter comun de la provincia inn dent a l'arcidiocesi de Gorizzia. La catedral de San Giust a l'è a Triest.

## Ligam de foeura
*Sit ofizzial

## Alter proget
Pass de la Cisa

El **Pass de la Cisa** (in latin *Transitus Montis Longobardorum*) a l'è un giov del Pennin setentrional che 'l partiss el Pennin ligurin de quell lombard, a circa 1'041 m.s.n.m. El conliga la Vall de Tar a la Lunigiana e, donca, la provincia de Parma con quella de Massa-Carrara. Ghe passa sora la statal de la Cisa e sota l'Autostrada A15.

## Riferiment
*Trueriders

## Alter proget

## Vos corelade
*Santuari de la Madona de la Guardia (Bersej)
Gesa del Sacher Volt (Milan)

La **Gesa del Sacher Volt** a l'è una gesa catolega de Milan, in del quarter Isola, sed de parochia. A l'è dent a 'na comunità pastorala che la gh'ha dent anca la Gesa de Santa Maria a la Fontana.

Guidada per la prima voeulta de l'Eugenio Bussa, giust in tra i nazzion, a l'è stada consacrada del 1936 del cardinal Schuster, che gh'ha donad a la gesa anca un'icona del Volt del Signor, e l'è stada progetada de l'Ottavio Cabiati.

## Riferiment
*Parrocchia del Sacro Volto

## Alter proget
Gesa de San Basili el Grand (Bologna)

La **Gesa de San Basili el Grand** a l'è una gesa ortodossa del Patriarcad de Mosca a Bologna, la pussee veggia de l'Emilia-Romagna.

## Storia
A l'è stada fondada 'me gesa catolega del 1435 del cardinal Niccolò Albergati, arcivescov de Bologna e fraa certosin, che ghe l'ha dada in gestion al so ordin, inscì de tegnìgh denter una reliquia che gh'haveven regalad de l'Inghilterra, o ben el coo de la Sant'Ana, che ghe l'haveven dedicad. 

Del 1715 a l'è restaverada in stil baroch, cont un lavorà del pitor Gioacchino Pizzoli e de l'Alessandro Tiarini, che hann trovad sota de la gesa una soa pitura che credeven perduda. Quand che 'l riva el Napoleon a l'è nazzionalizada e doperada per vari mester, tant 'me tegnì dent i desfollad e 'me deposit de la sal e de bitum, menter la reliquia a l'è menada in la Catedral de San Peder.

Del 1973 el comun de Bologna la dà in concession a la comunità ortodossa russa de la cità, cont un arcod con l'igumen Evloghi, che 'l viveva a Milan e gh'haveva domandad una gesa de medie dimension per i ortodoss de la zona.  Del 1975 el riva, di Stat Unid, el prim curad, el Marco Davitti, e l'ann adree a l'è restruturad e l'è mituda l'iconostasa.

Del 1998 la lassa la giurisdizzion de la Gesa Ortodossa Russa Foeura de la Russia inscì de tornà sota el Patriarcad de Mosca, cont el permess del patriarca Alessio II de Mosca, che 'l mandarà el vescov Gouryj a firmà la conciliazzion.

## Riferiment


## Ligam de foeura
*Sit ofizzial
Sleim Ammar

**Sleim Ammar** (Sousse, Tünisia, el 30 de giügn 1927 - Le Plessis-Robinson, Francia, 6 de nuèmber 1999), l'è stài un dutùr e puèta tünisìn; vün de quèi che l'ha fundàa la Scòla psichiatrica del Magrèb.; 

## Biugrafia

Nasüd a Tunis in del 1927, el s'è laureàd a Paris in del 1954 e in del 1984 l'è diventàd prufesùr unuràri de psichiatria e psiculugia a Tünis. 

L'è stài un stüdiùs de Avicenna e mèmber de l' *Académie arabe de [[Damasch]]*.

## Se l'ha scrìtt

* Poème de la médecine arabe, Tunis, Alif, 1990, 153 p. (ISBN 978-9973716187).
* Autopsie de la guerre, Tunis, L'Art de la composition, 1992, 168 p. (ISBN 978-9973172563).
* Poème de la folie, Tunis, L'Art de la composition, 1993, 302 p. (ISBN 978-9973173843).
* Ibn Al Jazzar et l'école médicale de Kairouan, Sousse, Faculté de médecine Ibn El Jazzar de Sousse, 1994, 135 p. (ISBN 978-9973174802).
* Itinéraires: 153 poèmes écrits de 1987 à 1993, 1995, 387 p. (ISBN 978-9973175243).
* Problèmes de notre temps : 167 poèmes écrits de 1988 à 1995, Ben Arous, Imprimerie principale, 1996, 479 p. (ISBN 978-9973176493).
* Abû Bekr Er-Razi, Rhazès : le Galien des arabes, 1997, 200 p. (ISBN 978-9973177575).
* Ibn Sina Avicenne: la vie et l'œuvre, Tunis, L'Or du Temps, 1998, 134 p. (ISBN 978-9973757432).

## Prèmi
* 1966: Académie Nationale de Médecine, Paris
* 1973: Premier prix intermaghrébien de médecine, Tunis
* 1984: Prix Médecine Maghreb, Paris
* 1986: Prix national de la vulgarisation scientifique, Tunis
* 1992: Prix international de psychiatrie de la Fondation Saugstad (cundivìs), Oslo

## Bibliugrafia

* Hommage à Sleïm Ammar: l'homme et l'œuvre, Carthage, Beït El Hikma, 2000, 192 p. (ISBN 978-9973929600).

## Riferimènt
Vidal Falier

El **Vidal Falier** (Venezzia, prima mità del secol XI - Venezzia, dicember 1905 o 1096) a l'è stad un politegh venezzian, dus de Venezzia quell de trentadu.

Member de la familia di Falier, a l'era forsi pader de l'Ordelaf Falier, ma el se sa no de sigur perchè ghe calen i dacc genealogegh. A l'è regordad perchè sota el so governo a gh'è stad el restaver de la Basilega de San March e inn stade mitude lilinscì i rest del San March e, quand che l'è mort, i soeu.

## Riferiment
*[Treccani](https://www.treccani.it/enciclopedia/vitale-falier_(Dizionario-Biografico)/)

## Alter proget
Piazza Magior

La **piazza Magior** a l'è la piazza pussee importanta de Bologna, larga 115 meter e longa 60 e che la gh'ha intorna tucc i edifizzi pussee important de l'età de Mez de la cità.

Pussee de precis, scià se troeuva la Basilega de San Petroni, el Palazz del Podestà, el Palazz Re Enzo, el Palazz di Nodar, el Palazz e 'l Palazz di Banch.

## Riferiment
*Bologna Welcome

## Alter proget
Licee Statal Rinald Cors

El **Licee Statal Rinald Cors** a l'è un licee de Corresg in pè del 1722, al temp de l'Ercol III d'Est, dent de 'n convent de ceregh regolar e che, del 1783, a l'è stad spostad in d'un vegg convent de domenegan.

A l'è sopress sota el Napoleon e fad su ancamò, 'me seminari, sota el Franzesch IV d'Austria-Est e del 1844, dopo vesser stad serrad per un terramot, a l'è vert anca ai student che gh'haveven no de fàss prevet. Del 1861, a l'unità d'Italia, l'è dedicad a l'Antoni Alegher, del 1881 l'è dad al comun e del 1885 a l'è parificad a la scoeula statal e dedicad al Rinald Cors. Del 1888 el sarà statalizad.

In del 2000, dopo de 'n san-Martin temporani per un terramot, a l'è menad definitivament in d'un vegg convent di francescan, che l'era quell tacad a la Gesa de San Francesch, indova che l'era stad mitud sota el Corresg.

Al dì d'incoeu l'insubiss i cors de licee classegh, licee lenguistegh e licee scentifegh, anca con l'opzzion di scenze aplicade.

## Bibliografia
*E. Brambilla, Istruzione e alfabetizzazione nei dipartimenti estensi dal 1800 al 1814, in Reggio e i territori estensi dall’Antico regime all’Età Napoleonica, Parma, 1979.
Concili de Trent

El **Concili de Trent** a l'è stad el concili ecumenegh quell de desnoeuv de la Gesa catolega, tirad a man per respondégh al spantegàss in Europa de la reforma protestanta e che l'ha menad a la Contrareforma. Tegnud in trè session in tra el 1545 e 'l 1563, l'ha vist cinch papa: el Paol III, el Giuli III, el Marcel II, el Paol IV e 'l Pio IV.

L'ha menad a 'na resposta ai posizzion protestante del Martin Luter e del Giovann Calvin e i element che hann definit el catolicesim de quell concili chi al concili Vatican II a inn ciamad propi *tridentin*.

I lavorà a Trent inn stad fad in del Dom e in la Gesa de Santa Maria Magior, gh'è stada anca una session a Bologna in la Basilega de San Petroni

## Riferiment
*Treccani

## Alter proget

## Vos corelade
*Messa tridentina
*Catechism del Concili de Trent
Oliver Bearman

L**'Oliver Bearman** (Chelmsford, 8 de masg 2005) a l'è un pilota de auto britannegh, del 2025 pilota in Formula 1 con la Haas F1 Team.

L'ha vensgiud del 2021 di campionad de Formula 4 italian e todesch, el prim a fàll e del 2022 l'è ciapad in la Ferrari Driver Academy.

El va inanz a correr con la Prema Racing del 2022, indova che 'l riva in Formula 3, e anca del 2023, indova che 'l passa in Formula 2, e 'l riva quell de ses. L'è confermad anca del 2024, ma el perd la segonda gara de la stagion, in Arabia Saudita, dopo havé fad la pole perchè el Carlos Sainz Jr. el gh'ha havud 'n atach de pendicita e gh'hann havud de operàll, l'è donca ciamad de la Scuderia Ferrari per sostituìll, inscì el fà la soa prima gara in Formula 1, indova che 'l riva quell de set. El sostituirà anca el Niko Hülkenberg in la gara de Baku, dopo che l'è desqualifegad per havé perdud tucc i pont de la soa licenza: l'ann inanz l'è ciapad a temp pien de la scudaria, a sostituì el Kevin Magnussen.

## Riferiment
*DriverDB

## Alter proget
Vall d'Anpezz

La **Vall d'Anpezz** (*Valle d'Ampezzo* in italian, *Anpezo* in ladin, *Haydental* in todesch) a l'è vuna di vallade ladine, part de la provincia de Bellun e in sui Dolomit. A l'è incentrada in su la Boite e 'l so center principal l'è Cortina.

In principi la se troeuvava sota el Patriarcad de Aquileja, del 1420 la passa a la Republega de Venezzia fina al 1511, quand che la passa sota i domini di Asborgh, che la meten in del Tirol e l'è ciapada di italian quand che ghe deciaren guerra a l'Austria in la prima guerra mondial. I fassista, se pensa per fà pussee facil l'italianizazzion, l'hann mituda denter al Veneto.

## Riferiment
*[Treccani](https://www.treccani.it/enciclopedia/cortina-d-ampezzo_(Enciclopedia-Italiana)/)

## Vos corelade
*Vall del Boite
Diocesi de Carp

La **diocesi de Carp** (*Dioecesis Carpensis* in latin) a l'è una diocesi de la gesa catolega sufraganea de l'Arcidiocesi de Modena-Nonantola e part de la region eclesiastega Emilia-Romagna. El so vescov a l'è l'Erio Castellucci, l'istess de Modena-Nonantola, che l'è unida *[[in persona episcopi]]*.

La catedral a l'è el Dom de Carp e, oltra a Carp, la gh'ha dent i cità modenes de San Possidoni, La Concordia e Noeuv e Roeul, in provincia de Resg. Di frazzion de Solera, Campgajan e San Feliss inn part de la diocesi.

## Ligam de foeura
*Sit ofizzial

## Alter proget

## Vos corelade
*Musee de la Diocesi (Carp)
Dom de Lissandria

El **Dom de Lissandria**, dedicad ai sant Peder e March, a l'è la gesa pussee importanta de la cità e la catedral de la diocesi omonema.

La gesa che la gh'è incoeu l'è stada scominciada del 1807 e fornida del 1810, per poeu vesser consacrada el 4 de luj 1879. L'ha sostituid la la veggia catedral e una gesa dedicada al San March.

A l'è in stil neoclassegh.

## Riferiment
*Diocesi de Lissandria

## Alter proget
Catedral de San Peder (Lissandria)

La **catedral de San Peder** a l'è stada la catedral de la diocesi de Lissandria, fada su cont el fà su de la cità de part de la Liga Lombarda e slargada in di agn fina a la demolizzion ordenada del Napoleon del 1803.

In stil gotegh e romanegh lombard, a l'è stada sostituida del Dom che gh'è ancamò incoeu, e l'era al so temp el center de la cità.

## Riferiment
*Diocesi de Lissandria

## Alter proget
Seccia (fium)

La **Seccia** (scrivud *Sècia* in emilian, *Secchia* in italian, *Situla* in latin) a l'è un fium che 'l scorr per la pupart in Emilia-Romagna e, per un tochell, in Lombardia.

Segond afluent dester del Pò per capacità, dopo el Tanar, el scompartiss squasi tut el so basin cont el Panar: longa 172 km, la nass di sorgiss che gh'è in sul Pennin lombard al confin in tra l'Emilia e la Toscana e la va denter al Pò a San Benedet.

## Riferiment
*Treccani

## Alter proget
Dom de Parma

El **Dom de Parma**, dedicad a l'Assonta, a l'è el sit de cult catolegh pussee important de la cità e anca la catedral de la diocesi omonema.

Consacrad del 1106, a l'è in stil romanegh de foeura ma el de dent a l'è stad fad su ancamò in stil renassimental, e 'l domina la piazza del Dom, indova che l'è insema al Batisteri e al Palazz vescovil. Gh'è anca di capelle laterai in stil gotegh.

Del sgiugn 1834 el papa Grigoeu XVI l'ha fada basilega minor.

## Riferiment
*Piazza Duomo Parma

## Alter proget

## Vos corelade
*Deposizzion de la cros (Antelam)
*Pala Montin
*Assunzion de la Vergin (Corresg)
Patriarcad de Aquileja

El **Patriarcad de Aquileja** (in latin *Patriarchatus Aquileiensis*) a l'è una sed metropolitana de la Gesa catolega in pè di temp antigh de la cristianità e tolta via el 6 de luj 1751, cont el so territori che l'è stad spartid in tra i noeuve arcidiocesi de Gorizzia e Uden.

A gh'era ligad un Principad, indova che in tra el 1077 e 'l 1420 gh'hann esercitad el poder temporal e che l'è considerada la prima forma de stat del Friul. La catedral a l'era la basilega de l'Assonta.

Storegament de rit patriarchin, un temp la soa provincia eclesiastega la rivava de Com a l'Istria, ma cont el temp l'ha perdud importanza, grazzia ai conquiste asborgeghe e venezziane, e del 1751 el Papa Benedet XIV la spartiss, desgià che l'era deventad gram havégh 'na diocesi spartida in tra Venezzia e Austria, e 'l sbassa Uden de sed de patriarca a arcidiocesi e 'l volza Gorizzia, un temp arcidiaconia, a arcidiocesi.

Del 1968 l'è fada su 'me sed titolar, incoeu in man al Charles John Brown, nonzi apostolegh in di Filipine.

## Riferiment
*Storia del patriarcad

## Alter proget

## Vos corelade
*Scisma tricapitolin
*Patriarcad de Grad
*Cant de Aquileja
Gesa di Trii Ronchet

La **Gesa di Trii Ronchet**, dedicada ai sant Peder e Paol, a l'è la parochiala del Ronchet di Rane, che un temp la quatava anca el Ronchet e 'l Roncheton.

## Storia
Una gesa lilinscì a l'è tirada a man sgiamò in del Liber Notitiae Sanctorum Mediolani del Gofred de Busser del XIII secol. L'è visitada del Carlo Borromee del 1567, che l'ordena de slargàlla e de sistemàlla inscì de podélla fà 'me gesa parochiala

Del 1635 a l'è fada su la sagrestia. Del 1675 gh'è piturad di fesch in su la vita del San Peder de l'Ercol Procascin el Sgiovin.

Del 1860 al 1876 a l'è restruturada e la deventa la gesa che la gh'è incoeu.

Del 1983, inscì de adeguàss ai disposizzion del Concili Vatican II, a l'è spostad inanz l'altar magior e inn trade sgiò i balauster.

## Architetura
De foeura a gh'è una faciada con la stabilidura e cont un orelogg, senza di gran decorazzion. Dent, se troeuva una navada unega con trè capelle per lat: vuna cont el batisteri e i alter cinch con di altarin.

## Riferiment
*LombardiaBeniCulturali
*FAI
*BeWeB

## Alter proget
Vall de Fassa

La **vall de Fassa** (*Val de Fascia* in ladin, *Fassatal* in todesch) a l'è una vall di Dolomit, in Trentin-Sudtirol, che l'è part di vallade ladine. A l'è caraterizada del scorrer de la Vis, che la nass del giazzer de la Marmolada.

## Ligam de foeura
*Sit ofizzial

## Alter proget
Gesa de la Nonziada (Rovat)

La **Gesa de la Nonziada** a l'è una gesa de Rovat, in provincia e diocesi de Bressa. A l'è part de 'n convent che incoeu l'è in man ai fraa Serv de Maria.

## Storia
El convent l'è del 1449, e gh'è i fraa del 1452. La gesa l'è stada consacrada del 1507 e frescada del Romanin in tra el 1535 e 'l 1540 e al temp de la pesta del 1630 a l'è doperad 'me lazaret. Vendud del 1772, el torna in man ai religios del 1960, che 'l crompen e ghe tornen.

## Architetura
Dent se troeuva 'na nonciazzion del Romanin, una cros de legn de la scoeula del Donatell e un San Bastian che forsi l'è stad fad de l'Andrea Mantegna.

De lee se ved fina i Pennin e anca i vigne de la Franciacurta.

## Riferiment
*Brescia Tourism
*LombardiaBeniCulturali
*Comune di Rovato
Patriarcad de Venezzia

El **Patriarcad de Venezzia** (in latin *Patriarchatus Venetiarum*) a l'è una sed metropolitana de la Gesa catolega part de la region eclesiastega Trivenet, guidada del patriarca Francesco Moraglia.

La catedral a l'è la Basilega de San March: un temp, a l'era la basilega de San Peder de Castell, catedral de la veggia diocesi de Castello e restada inscì fina al rivà de Napoleon, che l'ha tolt via la Republega de Venezzia, desgià che San March a l'era la gesa palatina del Dus de Venezzia.

Incoeu ghe sta adree al rit roman, ma prima del Concili de Trent ghe stava adree a quell patriarchin, ciapad del patriarcad de Grad. Al patriarca ghe speta de doperà el ross 'me color anca se l'è minga cardinal, l'è però un ross diferent de quell di cardinai, e po doperàll domà denter de la soa metropolia.

## Ligam de foeura
*Sit ofizzial

## Alter proget

## Vos corelade
*Studium Generale Marcianum
*Musee diocesan d'art sacra (Venezzia)
Congress de Stat

El **Congress de Stat** a l'è l'orghen esecutiv de San Marin, in pè del  XVIII secol e considerad, al temp, part del Consili Grand e General, ma che el gh'haveva nissun poder prategh: 'me che l'è incoeu l'è stad fad su dopo del fassism, del 1945, e l'è considerad ered de la Congregazzion Economega del 1830, che la gh'haveva di fonzion ministrative compagne.

I soeu president inn i Capitani Regent, che ghe voten no dent e fann domà de coordenador, e 'l gh'ha dent des secretari, che inn votad del Consili Grand e General a vot pales: quei ai afar forester (capo de facto del governo), afar de dent e finanze e economia inn votad per el roeul, menter per i alter set l'è scernuda la delega quand che se reunissen.

## Ligam de foeura
*Sit ofizzial
Arcidiocesi de Ferrara-Comacchio

L**'Arcidiocesi de Ferrara-Comacchio** a l'è 'na diocesi de la gesa catolega sufraganea de l'arcidiocesi de Bologna e part de la region eclesiastega Emilia-Romagna: el so arcivescov l'è el Gian Carlo Perego e la sed vescovil a l'è a Ferrara, indova che gh'è la Catedral de San Giorgg, a Comacchio a gh'è el Dom che 'l fa de concatedral.

I do sed, Ferrara e Comacchio, che risalissen tute e du intorna al 500, inn in *plena unione* del 1986. A gh'è dent anca la Badia de Pomposa: per tradizzion, el vescov a l'è abad. La quata squasi tuta la provincia de Ferrara, cont Al Posg che a l'è dent a l'arcidiocesi felsinea, menter tuta Argenta e la pupart de Portmagior e 'n toch de Ostilaa a inn dent a l'arcidiocesi de Ravena-Zirvia.

## Ligam de foeura
*Sit ofizzial

## Alter proget
Piazza De Ferrari

La **piazza De Ferrari** a l'è la piazza pussee importanta de Genoa, in pien center cità, a l'è el center economegh e social de la capital ligurina.

Se troeuva el Palazzi Ducal, el Palazz de la Borsa, el Palazz de l'Academia, el Palazz de la Region Liguria e 'l Teater Carlo Felice. Dedicada al Luigi Raffaele De Ferrari, ghe se riva de via XX setember e de via Roma e l'è servida de la stazzion onomena de la metropolitana de Genoa.

## Riferiment
*Visit Genoa

## Alter proget
Gesa di Capucin (Comacchio)

La **Gesa di Capucin**, pussee formalment *Santuari de Santa Maria in Aula Regia*, a l'è una gesa de Comacchio, che gh'è almen del 956, anca se la costruzzion del dì d'incoeu a l'è del 1665. La ciapa el nom di fraa capucin, che eren stad ciamad a toeulla de l'Alfons II d'Est del 1570. Del 1942 a l'è un santuari, 'me volud del vesco Natale Mosconi.

## Riferiment
*BeWeB

## Alter proget
Bors de Corresg

El **Bors de Corresg** (XV secol - 1504) a l'è stad un nobel, condoter e politegh lombard.

Fioeul del Manfred I de Corresg e de l'Agnesa Pio de Savoja, l'è stad condoter al servizzi de vari signor, l'ha tolt part a un complot per fàgh toeu al Lodovigh el Mor Parma e, quand che 'l deventa duca de Milan, el se met al so servizzi, tant de deventà el so imbasciador in Ongaria. Del 1482 el combat per i Est contra la Republega de Venezzia, e 'l resta ferid a Argenta.

Consejer ducal a Milan del 1484, el toeu part al fà su del Palazz di Princip in la soa cità e 'l moeur del 1504. Maridad del 1470 con la Franzesca de Brandeborgh, el lassa ses fioeui, in tra de lor el Manfred e 'l Gianfranzesch, tucc e du cont de Corresg.

## Riferiment
*[Treccani](https://www.treccani.it/enciclopedia/borso-da-correggio_(Dizionario-Biografico)/)
Piazza di Martir (Carp)

La **piazza di Martir** a l'è la piazza pussee granda de Carp e, a bon cunt, vuna di pussee grande d'Italia.

De origin de l'età de Mez, l'è stada fada de la cà di Pio de Savoja, e se troeuven vari edifizzi storegh, tant 'me el Dom, el Castell di Pio e 'l Teater comunal.

Dopo de l'unità d'Italia a l'era dedicada al Vitori Emanuell II, ma con la Republega a l'è dedicada ai martir di stragi nazi-fassiste.

## Bibliografia
* Alfonso Garuti, Manuela Rossi, Elena Svalduz, La piazza di Carpi: salotto e icona della città, fotografie di Pietro Parmiggiani, Modena, Artioli, 2002, ISBN 88-7792-083-1, SBN IT\ICCU\MOD\0763367.

## Alter proget

## Vos corelade
*Cors Albert Pio
Gesa de San Vital (Granaroeul)

La **Gesa de San Vital** a l'è la parochial de Granaroeul, in la cità metropolitana e arcidiocesi de Bologna.

## Storia
La gesa la gh'era sgiamò prima del 1340, forsi sgiamò del 1153, ma l'è stada trada a noeuv in tra 'l 1682 e 'l 1689, menter el campanin l'è del 1832. In l'età de mez l'era vun di possediment de la badia de Pomposa. Del 1367 gh'è stada una bataja in tra i vescontee e i soldad del Papa e i milanes s'inn quatad in la gesa, ma hann comunque perdud.

Del 1734 l'è fada arciparochia e plebana, inscì ghe meten el batisteri.

## Architetura
De foeura la gh'ha quater sitarei con di statue di sant Peder, Paol, Giovann e Antoni abad. Dent a l'è a navada unega, e gh'è quater capelle a lat e ses cellete. Dedree de l'altar magior a gh'è una pala con la Madona col Bambin e i Sant Vital e Andreja e in la volta a gh'è un fresch de la gloria del San Vital.

## Riferiment
*Turismo in pianura
*Chiesa di San Vitale Martire
*Zona Pastorale Granarolo

## Alter proget
Gesa de Santa Maria de Castell (Lissandria)

La **Gesa de Santa Maria de Castell** a l'è vuna di gese pussee antighe de Lissandria, la pussee veggia a restà in pè dopo che hann trad sgiò la Catedral de San Peder. Sita in la piazza omonema, l'è al center del borgh de Roveree.

## Ligam de foeura
*Sit ofizzial 

## Alter proget
Matilde de Canossa

La **Matilde de Canossa** (forsi Mantoa, marz 1046 - Bonden, 24 luj 1115) a l'è stada una nobildona lombarda de origin lombard'antiga, part de la fameja di Aton, pussee comunement ciamada *Canossa* per via de vun di so feud.

Ciamada la *Magna Comitissa*, o ben la *Gran Contessa*, in la lota per i investidure la s'è s'cerada cont el Papa e, sota de lee, el domini di Canossa el s'era slargad in squasi tuta la Toscana, in la banda de Resg e part de Ferrara, a Mantoa e a Crema.

Fioeula del Bonifazzi de Canossa, tucc i so fioeui inn mort de piscinin, e donca el so domini el s'è s'cepad: la toscana l'è andada in man al Guido Guerra II, che l'haveva adotad.

A l'è regordada in la storia soratut per l'umiliazzion de Canossa, indova l'Enrigh IV de Franconia l'è stad in genoeuggion per trii di foeura del so castell per fàss toeu via la scomunega del papa Grigoeu VII. De chi la vegn la manera de dì "andà a Canossa".

## Riferiment
*Treccani

## Alter proget
Dus de la Republega de Genoa

El **Dus de la Republega de Genoa** (in ligurin *duxe*) a l'era la figura central de la politega de la Republega de Genoa del 1339 al 1797: el prim, catad a vita (anca se l'ha no governad inscì) a l'è stad el Simon Bocanegra: del 1528 a inn mitud che cambien ogni du agn e inscì el resta fina a la fin de la Republega del 1797, per l'invasion napoleonega.

In principi el Stat l'era guidad di consol in forma diarchega, gh'è stad poeu i podestà e, infin, i capitani del Popol, fina al fà su di dus. A bon cunt, 'sti temp chi spartissen i fas republegane.

## Riferiment
*DOGI DELLA REPUBBLICA DI GENOVA

## Alter proget
Benedet Antelam

El **Benedet Antelam** (Vall d'Intelv, intorna al 1150 - intorna al 1230) a l'è stad un scultor e architet lombard.

Ativ soratut a Parma, l'è vun di poch artista del so temp el che nom l'è rivad fina a num e, insema al Nicola Pisano, l'è stad vun di artista che l'ha menad la coltura gotega in Italia.

El se saria formad anca in Franza, indova che l'ha lavorad a la catedral de Arles, l'ha poeu lavorad al Dom de Fidenza, a la catedral de San Lorenz a Genoa, al Dom de Parma, indova che l'ha lassad una deposizzion, al Batisteri de Parma e, forsi, a la statua de l'Oldrad de Dresan al Palazz de Milan, che comunque l'è de la soa scoeula.

## Riferiment
*Treccani

## Alter proget
Roberto Olivetti

El **Roberto Olivetti** (Turin, 18 de marz 1924 - Roma, 27 de avril 1985) a l'è stad un imprenditor italian.

Fioeul de l'Adriano Olivetti e de la Paola Levi (sorella de la Natalia Ginzburg), l'è stad el protagonista de la trasformazzion de l'Olivetti in d'un'azienda de eletronega: l'è stad anca cofondator de la Società Generale Semiconduttori, che l'è deventada poeu la STMicroelectronics.

El s'è anca candidad in politega cont el Partid Republegan, che 'l sostegniva, senza mai vesser elesgiud.

## Riferiment
*[Treccani](https://www.treccani.it/enciclopedia/roberto-olivetti_(Dizionario-Biografico)/)
Gesa de San Steven (Bologna)

La **Gesa de San Steven** a l'è una basilega de Bologna in su la piazza omonema, fada su de pussee edifizzi e scominciada sgiamò in di temp paleocristian.

## Ligam de foeura
*Sit ofizzial

## Alter proget
Red di tram de Piasenza

La **red di tram de Piasenza** a l'è stada una red di tram al servizzi de Piasenza, nassuda al principi del secol XX 'me linia a trazzion animal e deventada, cont el temp, una red ben granda che la rivava fina a San Roch, in provincia de Lod.

Cont el cresser de interess per el straport in su goma, a l'è stada sarrada su a partì del 1955.

## Riferiment
*Stagniweb

## Alter proget

## Vos corelade
*Tranvia Piasenza-Betola
Arcidiocesi de Bologna

L**'arcidiocesi de Bologna** a l'è una sed metropolitana de la Gesa catolega, part de la region eclesiastega Emilia-Romagna. El so arcivescov a l'è el cardinal Matteo Maria Zuppi. La gesa mader a l'è la catedral de San Peder.

La gh'ha dent tucc i comun de la cità metropolitana de Bologna che inn no denter a la diocesi de Imola, i comun ferrares de Zent, Al Posg e Terre del Ren e 'l comun modenes de Castellfranch.

## Ligam de foeura
*Sit ofizzial

## Alter proget

## Vos corelade
*Musee de la Diocesi (Bologna)
*Seminari arcivescovil de Bologna
Piazza Grand (Modena)

La **piazza Grand** a l'è la piazza pussee importanta de Modena, indova che gh'è el Dom, el Palazzi Comunal e la Ghirlandina, la torr civega de la cità. Del 1997 a l'è in la lista di patrimoni de l'Umanità UNESCO.

## Riferiment
*Unesco Modena 

## Alter proget
Arcidiocesi de Gorizzia

L**'arcidiocesi de Gorizzia** (*Archidioecesis Goritiensis* in latin) a l'è 'na sed metropolitana de la Gesa catolega, part de la region eclesiastega Trivenet. L'è guidada de l'arcivescov Carlo Roberto Maria Redaelli.

Nassuda de la spartizzion del Patriarcad de Aquileja del 1751, la gh'ha havud anca giurisdizzion in su Lubiana e in su l'Istria fina al 1930, quand che per via de la fin de l'Imperi austro-ongaregh inn fade sogete imediatament a la Santa Sed. Fina al 1986 l'era unida in manera paritaria a la diocesi de Gradisca, che de quell ann lì a l'è deventada domà titolar. Incoeu la gh'ha domà una diocesi sufraganea: quella de Triest.

La soa catedral a l'è el Dom de Gorizzia: in del territori se troeuva anca la basilega de l'Assonta, veggia catedral del patriarcad de Aquileja, la basilega de Sant'Ufemia, che l'era quella del patriarcad de Grad e, infin, el Dom de Gradisca, che l'era sed de la diocesi omonema. Gh'è de tirà a man anca el Dom de Monfalcon, dedicad al Sant Ambroeus, che l'è basilega minor.

## Ligam de foeura
*Sit ofizzial

## Alter proget
Dus de la Republega de Venezzia

El **Dus** (in venezzian *Doze*, in italian *Doge*) a l'era el capo de Stat e de governo de la Republega de Venezzia.

Per la tradizzion, la carega la saria stada fada su del 697 e l'è stada tolta via cont el borlà de la Serenissima el 12 de masg 1797. El prim dus l'è retegnud el Paolucc Anafest, menter el darer a l'è stad el Lodovico Manin.

Votad a vita del Magior Consili cont un gran sistema de sortegg e votazzion, la soa mier l'era incoronada Dogaressa e per la pupart de la storia la podeva minga vesser forestera. El guidava la Serenissima Signoria, che l'era in di facc l'autorità pussee volta de la Republega.

El so simbol pussee cognossud a l'era el coren ducal, 'na corona republegana, e 'l stava de cà al Palazzi Ducal.

## Riferiment
*Treccani

## Alter proget
Arcidiocesi de Uden

L**'arcidiocesi de Uden** (*Archidioecesis Utinensis* in latin) a l'è una sed metropolitana de la Gesa catolega, part de la region eclesiastega Trivenet. El so arcivescov a l'è el Riccardo Lamba.

Nassuda de la spartizzion del Patriarcad de Aquileja, l'ha ciapad denter i terre che partegniven a la Republega de Venezzia. La gh'ha dent tucc i comun de la veggia provincia de Uden, foeura che per i 11 de la bassa orientala che ghe partegniven storegament a la provincia de Gorizzia.

Sed de la diocesi l'è el Dom de Uden: gh'è de tirà a man anca el Tempiet lombard, che l'è patrimoni UNESCO.

## Ligam de foeura
*Sit ofizzial

## Alter proget

## Vos corelade
*Dom de Cividal
*Palazz Patriarcal (Uden)
Dom de Gorizzia

El **Dom de Gorizzia**, dedicad ai sant Ilari e Tazzian, a l'è la catedral de l'arcidiocesi omonema, oltra che gesa pussee importanta de la cità.

Fada in stil baroch e gotegh, l'hann scominciada del secol XIII e l'è stada fornida del secol XX.

## Riferiment
*Turismo FVG

## Alter proget
Valona

**Valona** (*Vlorë* in albanes, *Valona* in italian) a l'è una cità de l'Albania, la terza la pussee granda dopo de Tirana e Durazz. Fondada per la tradizzion in del 6 secol a.C. di colon de la Grecia, l'è stada fada in su la cità portuala (Triport), che l'era un fortifegazzion che l'è stada abitada dal secol VI a.C. al secol II d.C. in la posta del Mar Adriategh, incoeu a l'è el port el pussee important del Pajes.

## Alter proget

## Vos corelade
*Moschea Muradie (Valona)
*Cà veggia a la Strada Dhimiter Konomi
*Monument de l'Independenza (Valona)
Biblioteca Dario Nobili

La **biblioteca Dario Nobili** a l'è una biblioteca de scenza tacada al Consili Nazzional di Ricerche de Bologna.

Verta al publegh, l'è stada fada su del 1995, progetada de l'Enzo Zacchiroli, e del 2022 l'è dedicada al Dario Nobili, professor de l'università.

L'è part del sistema di biblioteche del CNR.

## Ligam de foeura
*Sit ofizzial

## Alter proget
Catedral de San Peder (Bologna)

La **Catedral de San Peder** (*catedrèl ed San Pîr* in bolognes) a l'è la gesa mader de l'arcidiocesi de Bologna e anca la gesa pussee importanta de la cità. La se troeuva in via Independenza, in del center storegh de la cità, minga deslongh de la Basilega de San Petroni e de l'Archiginnasi.

## Riferiment
*Bologna Welcome

## Alter proget
Canai de Bologna

I **canai de Bologna** inn un sistema de vie d'aqua fad su per la cità in l'età de Mez e doperad, oltra che per la navegazzion, per daquà e anca per dà energia idraulega per i prime atività proto-industriai.

I canai pussee important che gh'è incoeu a inn quell del Ren, che 'l nass del Ren a Casalecc, quell de la Sevna, che 'l nass de la Sevna a San Rafell, e 'l Navili. Anca el rial Avosa, che 'l traversa la cità, a l'è despess considerad part de 'sti canai.

## Riferiment
*Opificio delle Acque

## Alter proget

## Vos corelade
*Ciusa de Casalecc
*Ravon
*Aquedot roman de Bologna
*Opifizzi di aque
LDN 1355

**LDN 1355** l'è 'na nebulosa ocura situada in la costellazzion Cassiopea che, insema a LDN 1357 e 1358, la forma una *man che la ajuta*, che la tegn vdB 9.

## Riferiment

## Alter proget
Basilega de San Zen

La **basilega de San Zen** a l'è una gesa de Verona, in del quarter omonem, che l'è considerada vun di capolavor de l'architetura medieval romanega lombarda. L'è dedicada al Zen de Verona, vescov de la cità in su la che tomba la saria stada fada su, ma l'è stada fada torna del secol X, desgià che l'era stada dannegiada di Ongar: l'è stada fornida del 1389.

Considerada basilega minor, gh'è dent la Pala de San Zen de l'Andrea Mantegna, inn de interess artistegh anca el so roson e 'l so portal.

El pasquee denanz, ciamad anca lu de San Zen, el gh'ha la torr de la badia de San Zen, che l'è restada in pè de la veggia Badia, e anca la Gesa de San Procol.

A l'è vuna di quater gese storeghe de Verona, insema al Dom de Verona, a la basilega de Sant'Anastasia e a la gesa de San Fermo Magior.

## Riferiment
*BeWeB

## Alter proget

## Vos corelade
*Capella musegal de San Zen
*Dom de Verona
Vai de Comacchio

I **vai de Comacchio** inn una gran banda umeda protesgiuda in Emilia-Romagna, in tra i province de Ferrara e Ravena, in tra el Delta del Pò e la rivera romagnoeula, e in tra Comacchio e 'l Ren.

## Riferiment
*Valli di Comacchio 

## Alter proget

## Vos corelade
*Vall Padosa
*Lid de Comacchio
*Salina de Comacchio
Instabilità del diocotron

L**'instabilità del diocotron** a l'è 'n instabilità del plasma che la se forma quand che du pian infinit de carega se passen vesin: l'energia a l'è stralatada 'me do onde de superfiss che se propaghen in di direzzion oposte, con vuna che la passa sora l'altra.

A l'è compagna de l'instabilità de Kelvin–Helmholtz in la mecanega di fluid.

## Bibliografia
* Knauer, W. (February 1966). "Diocotron Instability in Plasmas and Gas Discharges". Journal of Applied Physics. 37 (2): 602–611. Bibcode:1966JAP....37..602K. doi:10.1063/1.1708223.

## Alter proget
Palazz Re Enzo

El **Palazz Re Enzo** a l'è un palazz storegh de Bologna, del secol XIII, fad su in tra el 1244 e 'l 1246 del podestà Felip Ugon inscì de slargà el Palazz del Podestà. El ciapa el nom del Re Enz de Svevia, che l'è stad tegnud presoner lilinscì, dopo vesser stad ciapad in la bataja de Fossalta, e che infin l'è stad mitud sota in la Basilega de San Domenegh.

A gh'era tegnud denter el Carrocc de la cità.

## Bibliografia
* Anna Laura Trombetti Budriesi, Valeria Braidi, Raffaella Pini e Francesca Roversi Monaco, Bologna Re Enzo e il suo mito, Bologna, CLUEB, 2002.

## Alter proget
Palazz di Nodar

El **Palazz di Nodar** (*Palâz di Nudèr* in bolognes) a l'è un palazz storegh de Bologna, in Piazza Magior, fad su in tra el XIV e 'l XV secol de la società di nodar per meter dent la soa sed.

Dent a gh'è una sala, ciamada *di Nodar*, che l'è doperada del comun de Bologna per di event colturai.

## Riferiment
*Catalogo beni culturali

## Alter proget
Palazz (Bologna)

El **Palazz** (*Palazzo d'Accursio* in italian, *Palâz* in bolognes) a l'è la sed del comun de Bologna fina de l'età de mez, fad su in tra el XIII e 'l XIV secol in su Piazza Magior.

El ciapa el nom italian del Franzesch d'Acors, che gh'ha donad al comun el prim nucli che hann doperad per fàll su, e l'ha ciapad denter i ministrazzion andade via del Palazz Re Enzo, e anca quand che riven i Vescont meten lilinscì i soeu ministrador.

Inn ben cognossude i soeu sale: la Sala Borsa, indova che gh'è una biblioteca, la Sala d'Ercol, la Sala Boschiroeula, la Sala del Consili Comunal, la Sala Rossa, la Sala Urbana, la Sala e la Capella Farnesa.

Del 1920 i fassista gh'hann fad una strage.

## Riferiment
*Palper del comun de Bologna 

## Alter proget

## Vos corelade
*Palazz Bonacors
*Musee Morandi
Palazz di Banch

El **Palazz di Banch** a l'è vun di palazz de Piazza Magior a Bologna, fad su del XV-XVI secol: l'è la darrera costruzzion de la piazza, e l'è in tra lee e la piazza Galvan.

## Riferiment
*Bologna Web

## Alter proget
Palazz del Podestà (Bologna)

Ol **Palazz del Podestà** (*Palâz dal Pudstè* 'n bolognes) a l'è 'n palazz de piazza Magior a Bologna, 'n pien center de la cità, 'n tra ol Palazz e la Basilega de San Petrone.

A l'è stacc fad su 'n del secol XIII, ma l'ira ben diferent de quell del dé d'incoeu, desgià che l'è stacc modifegad per fà su 'l Palazz Re Enzo. El gh'ha 'na torr de 47 meter, dedicada a l'arengh.

## Riferiment
*Bologna Welcome

## Alter proget
Carlo Bazzi

El **Carlo Bazzi** (Türin, 6 de lüj 1875 - Milan, 6 de maj 1947) l'è staa un pinter lombard, espunent de l'impressiunism.

## Musee
* Vetre artìsteghe de la Pinacoteca de Brera
* Vetre de la Biblioteca Ambrosiana, Milan

## Stil
In di lavur del Bazzi, a ven föra de maner evidenta i caratteristeghe de resa fin de la realtà, che a vegnen de na longa e fortünada atività de miniaturista su stofa e dopo su di veder artistegh.

## Alter pruget
Red di filobus de Bologna

La **red di filobus de Bologna** l'è fada su de cinch linie: 13, 14, 15, 32 e 33.

Gestida de la TPER l'è verta del 1991 e l'è stada slargada l'ultima voeulta del 2020, anca se gh'è stade di reduzzion per i lavorà del tram noeuv: oltra al comun de Bologna la pertoca San Lazar e Pianor.

La cità la gh'ha havud alter do sistema de filobus: vuna, tirada in pè del 1940 al 1945 inscì de jutà a sostituì la red di tram, i viture però inn stade confiscade di todesch e menade in Germania, roba che l'ha menad a la sospension del servizzi, che 'l torna in servizzi cont una noeuva red che l'è stada verta del 1955 e serrada del 1982, che la rivava fina a Casalecc e la scambiava con la Ferrovia Casalecc-Vignoeula. La linia aerea comunque l'è minga tolta via, roba che la permet al servizzi de tornà in pè in d'una desina d'agn.

I mez doperad a inn 34 CAM BusOtto, 11 Solaris Trollino e 10 Irisbus Crealis Neo, che inn a guida otega parzial.

## Riferiment
*I filobus riappaiono nella rete del trasporto urbano

## Alter proget
Ciavena (Cortmagior)

**Ciavena** (in piasentin *Ciavënna*, in italian *Chiavenna Landi*) a l'è una frazzion de Cortmagior, in provincia de Piasenza.

La frazzion la se troeuva in su la riva mancina del rial Ciavena, che ghe dà el nom, e l'è a ses chilometer del center comunal, in su la strada che la mena a Piasenza.

A l'era un feud di Land, che el nom in italian l'è mitud dent a la frazzion, inscì de spartìlla del comun omonem in Lombardia.

A gh'è una gesa del XVI secol dedicada a la Natività de la Madona, che del setcent l'è fada parochia, e 'l Castell, restad di Land fina al 2004 e poeu vendud per vesser restaverad, incoeu l'è doperad 'me hotel.

## Riferiment
*BeWeB
Corresg (Bagnoeul)

**Corresg** (*Correggio Micheli* in italian) a l'è una frazzion de Bagnoeul, in provincia de Mantoa, con poch pussee de dusent che ghe viven.

Sit in tra el Pò e 'l Mens, l'è dent in part al Parch Regional del Mens. L'era part del Serraj mantovan, fortifegazzion de defesa de la banda mantovana, de vedé a gh'è la *Torr Matildega*, che l'è quell che ghe resta del vegg Castell de Corresg.

## Riferiment
*Correggio Micheli
Coren ducal

El **coren ducal** a l'era la corona che 'l meteva el Dus de Venezzia, che l'era mituda sora a 'na scufia compagna del camaur del Papa, donada di moneghe de la Gesa de San Zacaria.

A l'era fad su de una corona tonda con sora un berret a ponta de tessud che 'l regordava el berret fris mitud di prim dus e di soldad bizantin, e in d'una forma pussee piscinina a l'era anca portad de la Dogaressa, o ben la mier del Dus, quand che l'era incoronada.

Incoeu a l'è doperad 'me element araldegh in del stema de Venezzia, indova che per concession del president de la Republega el sostituiss la corona muraria.

## Bibliografia
*P. Pazzi, Il corno ducale o sia contributi alla conoscenza della corona ducale di Venezia volgarmente chiamata corno, Treviso 1996.

## Alter proget
Piazza Castell (Ferrara)

**Piazza Castell** a l'è 'na piazza important de Ferrara vegnuda su intorna al secol XV, cont el fà su del Castell Estens. La representa el center del poder del tardo-comun, cont el slargàss del nucli original che l'andava del Castell Tedald al Castell di Cortes, e se troeuva arent anca la Catedral de San Giorg e 'l Palazz Municipal.

## Riferiment
*FAI

## Alter proget

## Vos corelade
*Via Coperta
*Giardin di Duchesse